“ለዜጋው የሚጨነቅና የሚቆረቆር መንግሥት ቀድሞ እርምጃ ይወስዳል፡፡” ዶክተር ሲሳይ መንግሥቴ
ባሕር ዳር፡ ጥቅምት 03/2013ዓ.ም (አብመድ) በኢትዮጵያ በፖለቲካ ምስቅልቅል ምክንያት የችግሩ ገፈት ቀማሾች ንጹሐን እየሆኑ ነው፡፡ በቤኒሻንጉል ጉምዝ ክልል መተከል ዞን የተለያዩ ወረዳዎች ‘‘የታጠቁ ኃይሎች ፈጸሙት’’ በሚባል ተደጋጋሚ ጥቃት ንጹሐን በተደጋጋሚ ተገድለዋል፤ ንብረት ወድሟል፤ ዜጎችም ተፈናቅለዋል፡፡ የአርቲስት ሀጫሉ ሁንዴሳን ግድያ ተከትሎም ሃይማኖትንና ብሔርን መሠረት ያደረገ ጥቃት መፈጸሙና ንጹሐን ሰለባ መሆናቸውም ይታወሳል፡፡ከላይ የተገለጹትን መሠል ጥቀቶች እንዲቆሙ ምን መደረግ አለበት በሚለው ዙሪያ በአዲስ አበባ ዩኒቨርሲቲ የሰብዓዊ መብትና ፌዴራሊዝም መምህሩን ዶክተር ሲሳይ መንግሥቴን አነጋግረናል፡፡ የንጽሐን ደኅንነትና የፌዴራል መንግሥትም የትግራይ ክልል ፖለቲከኞች በእልህ ተነሳስተው የሚያስተላልፉት ውሳኔና እርምጃ ሕገ-ወጥና ኢ-ሕገ መንግሥታዊ ቢሆንም በሆደ ሰፊነት ለመደራደር፣ ለመግባባትና ወደ ትክክለኛው መንገድ እንዲመለሱ ለማድረግ ኃላፊነት እንዳለበት ዶክተር ሲሳይ አመላክተዋል፡፡የአሸናፊነትና ተሸናፊነት ጉዳይ ቀርቶ ሁሉም አሸናፊ የሚሆንበት አሠራር መፈለግ እንዳለበትም አስገንዝበዋል፡፡ ይህ የንጹሐንን ሕይወት የሚታደግና ሕዝብንም አስተሳስሮ የሚያሻግር አንደኛው መንገድ እንደሆነ እምነታቸው መሆኑን ዶክተር ሲሳይ ገልጸዋል፡፡
በሀገራዊ ለውጡ ምክንያት ፍራቻና ስጋት ውስጥ የወደቁ አካላት ችግሮችን መፍጠራቸው የሚጠበቅ መሆኑንና ለዚህ ተዘጋጅቶ ክፍተቶችን መዝጋት ከመንግሥት እንደሚጠበቅም ተናግረዋል፡፡ ‘‘የእኔ አሠራርና አካሄድ ትክክል ነው’’ በሚል ማስረገጫ ለማግኘት መንፈራገጥ እንደማይቀርም አስገንዝበዋል፡፡የፌዴራል መንግሥትም የሰው ልጅ ሕይወት እንዳይጠፋ፣ ሀብትና ንብረት እንዳይወድም የሚሰነዘሩ ጥቃቶችን ለማክሸፍ ቢንቀሳቀስም በቂ እንዳልሆነ የፌዴራሊዝም መምህሩ አብራርተዋል፡፡ ሕግና ሥርዓት በማስከበር በኩል የተሳካ ተግባር እንዳልተፈጸመም ነው ያብራሩት፡፡የአርቲስት ሀጫሉ ሁንዴሳን ግድያ ተከትሎ በተፈጸመ ጥቃት ከፍተኛ ጉዳት መድረሱንና መንግሥት ጠንካራ እርምጃ መውሰድ እንደሚችል ማሳየቱንም ዶክተር ሲሳይ አስታውሰዋል፡፡ ነገር ግን መንግሥት እርምጃዎችን አስቀድሞ የመውሰድ ድክመት እንዳለበት ገልጸዋል፡፡መንግሥት አስቀድሞ እርምጃ የመውሰድ ልምዱ በጥንካሬ የሚነሳ ቢሆን ኖሮ ከአርቲስቱ ግድያ በኋላም ከፍተኛ ጥፋት ላይከተል ይችል እንደነበረ አስቀምጠዋል፡፡